ลดราคาน้ำมันกลุ่มดีเซล 40-60สต.
ผู้ค้าน้ำมันปรับลดราคากลุ่มดีเซล 40-60สต./ลิตรโอดต้นทุนไบโอดีเซล-เอทานอลพุ่งต้องแบกรับต้นทุน เตรียมหารือพลังงานหาทางออก
22 ม.ค. 2553

ผู้ค้าน้ำมันปรับลดราคากลุ่มดีเซล 40-60สต./ลิตรโอดต้นทุนไบโอดีเซล-เอทานอลพุ่งต้องแบกรับต้นทุน เตรียมหารือพลังงานหาทางออก
นายอนุสรณ์   แสงนิ่มนวล   กรรมการผู้จัดการใหญ่ บริษัท บางจากปิโตรเลียม  เปิดเผยว่า ผู้ค้าน้ำมันได้ประกาศปรับลดราคาขายปลีกน้ำมันดีเซล 60 สต./ลิตร และบี5 ลิตรละ 40 สต.  ซึ่งเป็นอัตราที่ไม่เท่ากันส่งผลให้ส่วนต่างราคาของน้ำมัน2ชนิดลดลงจาก 1.40 บาท/ลิตร เหลือ 1.20 บาท/ลิตร เนื่องจากราคาไบโอดีเซล(บี100) ปรับสูงขึ้นต่อเนื่องทำให้เกิดต้นทุนในการจำหน่ายบี5 และได้ค่าการตลาดที่ต่ำกว่าการจำหน่ายดีเซล จึงต้องบริหารค่าการตลาดให้เหมาะสมด้วย
ทั้งนี้ในช่วงที่ผ่านมาราคาบี100และเอทานอลปรับเพิ่มขึ้นมากจนส่งผลให้ต้นทุนการผลิตแก๊สโซฮอล์และบี5สูงตามไปด้วยและอาจส่งผลกระทบต่อส่วนต่างราคาลดลงเมื่อเทียบกับน้ำมันพื้นฐาน ซึ่งเรื่องดังกล่าวทางผู้ค้าน้ำมันเตรียมหารือกับกระทรวงพลังงาน เพื่อหาทางแก้ปัญหาและหาทางออกเพราะหากการจำหน่ายน้ำมันกลุ่มพลังงานทดแทนได้ค่าการตลาดที่ต่ำจะไม่จูงใจให้มีการจำหน่าย
“การปรับลดราคากลุ่มดีเซลครั้งนี้ไม่เท่ากัน ทำให้ส่วนต่างราคาลดลงไปด้วยเหลือเพียง 1.20 บาท/ลิตร และจะทำให้ไม่เกิดแรงจูงใจให้คนหันมาเติมบี5 เพราะราคาใกล้เคียงกับดีเซลปกติ  ซึ่งหากเป็นไปได้จะหารือกับกับกระทรวงเพื่อแยกค่าการตลาดระหว่างน้ำมันกลุ่มปกติกับกลุ่มน้ำมันที่เป็นพลังงานทดแทน  เพื่อใช้เป็นบรรทัดฐานในการกำหนดราคา เพราะค่าการตลาดของพลังงานทดแทนควรจะมากกว่าน้ำมันพื้นฐานอย่างน้อย 10 สต./ลิตร
นอกจากนี้อาจใช้มาตรการเสริมอื่น เพื่อทำให้ราคาพลังงานทดแทนได้รับต้นทุนที่เหมาะสม โดยใช้กลไกของกองทุนน้ำมันเชื้อเพลิง    ซึ่งปัจจุบันการจัดเก็บเงินเข้ากองทุนน้ำมันฯจากเบนซิน 91 อยู่ที่ 6.20  บาท/ลิตร ยังมีเพดานที่เหลือสามารถจัดเก็บได้เพิ่มอีก โดยนำเงินที่เก็บได้เพิ่มมาช่วยอุดหนุนราคาน้ำมันกลุ่มแก๊สโซฮอล์และบี5   เพราะจะไม่กระทบกับฐานะกองทุนน้ำมันฯที่มีภาระค่อนข้างมากจากการนำเงินไปชดเชยการนำเข้าก๊าซหุงต้ม(แอลพีจี)ถึงวันละ 50 ล้านบาท 
ด้านน.พ.วรรณรัตน์ ชาญนุกูล  รมว.พลังงานล่าวว่า กระทรวงพลังงานกำลังพิจารณาโครงสร้างราคาน้ำมันให้เหมาะสม โดยเฉพาะการส่งเสริมพลังงานทดแทน  ซึ่งกรณีของส่วนต่างราคาดีเซล กับบี 5 ที่ลดลงนั้น ส่วนหนึ่งเกิดจากรัฐบาลโดยกระทรวงการคลังประกาศปรับขึ้นภาษีน้ำมัน และผู้ค้าน้ำมันขยับส่วนต่างของน้ำมัน 2 ประเภทนี้   
ทางกระทรวงฯ กำลังดูว่าจะใช้กลไกใดบ้างมาทำให้ส่วนต่างปรับเพิ่มขึ้น ซึ่งอาจจะใช้กองทุนน้ำมันฯเข้าไปช่วยดูแล เพราะก่อนหน้านี้เคยมีการศึกษาว่าจะเพิ่มส่วนต่างของดีเซลถึง 2 บาท/ลิตร แต่ต้องขึ้นอยู่กับช่วงราคาน้ำมันดีเซลที่ลดลงได้จริง หากทำเช่นนั้นจะต้องใช้เงินกองทุนน้ำมันเชื้อเพลิงสูงถึง 500 ล้านบาท แต่ปัจจุบันแนวโน้มราคาน้ำมันปรับลดลงไม่ได้มาก เพราะเศรษฐกิจโลกฟื้นตัวและอากาศหนาวเย็นในหลายภูมิภาค ประกอบกับวงเงินกองทุนน้ำมันฯ ต้องเข้าไปอุดหนุนการนำเข้าแอลพีจี